
Pressemelding
27.4.2007
Sterk søkning til tekniske studier på HiST (Høgskolen i Sør-Trøndelag)
Det er gledelig at vi i år synes å ha nådd fram med budskapet om behovet for data- og teknisk kompetanse. Eksempelvis har dataingeniørstudiet en økning på hele 25,4 %, elektro​ingeniør​studiet en økning på 21,7 %, mens byggingeniørstudiet har en liten økning i forhold til den gode søkning som var i fjor. Lokale opptak på forkurs for ingeniørutdanning peker i samme positive retning, med en økning på 24,6 %. Totalt har bachelorstudiene i ingeniørfag i Trondheim en økning på 17,6 %.
HIST opprettholder med årets søkertall sin markedsandel. Totaltallet på søkere til høyere utdanning i Norge går også i år noe ned (- 1,2 %).

HiST har generelt svært god søking til sine studier. Konkurranse om studieplassene gir høgskolen et viktig fortrinn. Mindre svingninger i søkertallene rokker ikke ved dette, selv om årets tall viser at HiST har utfordringer i forhold til søkningen til allmennlærerutdanning med vekt på realfag og matteknologi. En svært gledelig nyhet er at yrkesfaglærerutdanningen vi starter opp sammen med NTNU, har 117 primærsøkere. Disse søkerne er registrert under NTNU. 

Den viktigste forutsetningen for å skape en god høgskole, mange gode studenter, er derfor på plass når den nye rektoren, Trond Michael Andersen skal ta over roret 1. august.

